قتیل شفائی

**اورنگزیب خان** (پیدائش 24 دسمبر، 1919ء - وفات 11 جولائی، 2001ء) جو ***قتیل شفائی*** کے نام سے جانے جاتے ہے، پاکستان کے ایک مشہور و معروف اردو شاعر تھے۔ قتیل شفائی خیبر پختونخوا ہری پورہزارہ میں پیدا ہوئے۔ اس کے بعد لاہور میں سکونت اختیار کی۔ یہاں پر فلمی دنیا سے وابستہ ہوئے اور پاک و بھارت کی بے شمار فلموں کے لیے گیت لکھے۔

## ابتدائی زندگی اور کیرئر
قتیل شفائی 1919ء میں برطانوی ہند (موجوہ پاکستان) میں پیدا ہوئے۔ ان کا پیدائشی نام محمد اورنگ زیب تھا۔ ان کا خاندانی پس منظر ہندکوان ہے۔ انھوں نے 1938ء میں *قتیل شفائی* اپنا قلمی نام رکھا اور اردو دنیا میں اسی نام سے مشہور ہیں۔ اردو شاعری میں وہ *قتیل* تخلص کرتے ہیں۔ شفائی انھوں نے اپنے استاد حکیم محمد یحییٰ شِفا کانپوری کے نام کی وجہ سے اپنے نام کے ساتھ لگایا۔ 1935ء میں ان کے والد کی وفات ہوئی اور ان پر اعلیٰ تعلیم چھوڑنے کا دباؤ بنا۔ انھوں نے کھیل کے سامان کی ایک دکان کھول لی مگر تجارت میں وہ ناکام رہے اور انھوں نے اپنے چھوٹے سے قصبہ سے راولپنڈی منتقل ہونے کا فیصلہ کیا جہاں انھوں نے ایک ٹرانسپورٹ کمپنی کے لیے کام کرنا شروع کیا۔ بعد میں 1947ء میں انھوں نے پاکستانی سنیما میں قدم رکھا نغمہ لکھنے لگے۔ ان کے والد ایک تاجر تھے اور ان کے گھر میں شعر و شاعری کا کوئی رواج نہ تھا۔ ابتدا میں انھوں حکیم یحییٰ شفا کو اپنا کلام دکھانا شروع کیا اور بعد میں احمد ندیم قاسمی سے اصلاح لینے لگے اور باقاعدہ ان کے شاگرد بن گئے۔ قاسمی ان کے دوست بھی تھے اور پڑوسی بھی۔

## فلمی دنیا
1948ء میں ریلیز ہونے والی پاکستان کی پہلی فلم "تیری یاد" کی نغمہ نگاری سے ان کے فلمی سفر کا آغاز ہوا۔ جس کے بعد انھوں نے مجموعی طور پر 201 فلموں میں 900 سے زائد نغمات تحریر کیے۔ وہ پاکستان کے واحد فلمی نغمہ نگار تھے جنھیں بھارتی فلموں کے لیے نغمہ نگاری کا اعزاز بھی حاصل ہوا تھا۔ انھوں نے کئی فلمیں بھی بنائیں جن میں پشتو فلم عجب خان آفریدی کے علاوہ ہندکو زبان میں بنائی جانے والی پہلی فلم "قصہ خوانی" شامل تھی۔ انھوں نے اردو میں بھی ایک فلم "اک لڑکی میرے گاؤں کی" بنانی شروع کی تھی مگر یہ فلم مکمل نہ ہو سکی۔ فلمی مصروفیات کے ساتھ ساتھ قتیل شفائی کا ادبی سفر بھی جاری رہا۔
اپنی عمر کے آخری دور میں بہت مرتبہ بمبئی کا بھی سفر کیا اور 'سر'، 'دیوانہ تیرے نام کا'، ’بڑے دل والا' اور ’پھر تیری کہانی یاد آئی' جیسی بہت سی بھارتی فلموں کے لیے بھی عمدہ گیت لکھے۔

اُن کے گیتوں کی مجموعی تعداد ڈھائی ہزار سے زیادہ بنتی ہے، جن میں ’صدا ہوں اپنے پیار کی‘، ’اے دل کسی کی یاد میں ہوتا ہے بے قرار کیوں‘، ’یوں زندگی کی راہ سے ٹکرا گیا کوئی‘ کے ساتھ ساتھ ’یہ وادیاں، یہ پربتوں کی شاہزادیاں‘ جیسے زبان زدِ خاص و عام گیت بھی شامل ہیں۔ ان میں سے کئی گیتوں پر انھیں خصوصی اعزازات سے نوازا گیا۔

## کلام کی خصوصیات
قتیل شفائی نہایت ہی مقبول اور ہردلعزیز شاعر ہیں۔ ان کے لہجہ کی سادگی و سچائی، عام فہم زبان کا استعمال اور عوام الناس کے جذبات و محسوسات کی خوبصورت ترجمانی ہی ان کی مقبولیت کا راز ہے۔ یوں تو انھوں مختلف اصنافِ سخن میں طبع آزمائی کی مگر ان کا اصل میدان غزل ہے۔ ان کی شاعری میں معاشرتی او رسیاسی شعور بھی موجود ہے اور انھیں صفِ اوّل کے ترقی پسند شعرا میں اہم مقام حاصل ہے۔ فلمی نغمہ نگاری میں بھی انھوں نے ایک معتبر مقام حاصل کیا۔ ان کا کلام پاکستان اور بھارت دونوں ملکوں میں یکساں طور پر مقبول ہے۔

## نمونہ کلام
بانٹ رہا تھا جب خدا سارے جہاں کی نعمتیں

اپنے خدا سے مانگ لی میں نے تیری وفا صنم‘۔ ++++++

’حالات کے قدموں پہ قلندر نہیں گِرتا

ٹوٹے بھی جو تارہ تو زمیں پر نہیں گِرتا‘

گرتے ہیں سمندر میں بڑے شوق سے دریا

لیکن کسی دریا میں سمندر نہیں گرتا۔۔۔

’اے دِل کسی کی یاد میں

ہوتا ہے بے قرار کیوں‘

سنہ 1946 میں نذیر احمد نے آپ کو لاہور بلایا اورماہنامہ ’ادبِ لطیف‘ میں بطور معاون مدیر کے کام کرنے کو کہا۔

’آ میرے پیار کی خوشبو

منزل پہ تجھے پہنچائے

آ میرے پیار کی خوشبو‘

ہفت روزہ اسٹار میں آپ کی پہلی غزل چھپی، اِس کے بعد آپ کو ایک فلم کے گیت لکھنے کو کہا گیا۔

آپ نے پہلی مرتبہ فلم ’تیری یاد‘ کے گیت لکھے۔ اِس کے بعد یہ سفر آگے ہی آگے بڑھتا چلا گیا۔

’حسن کو چاند جوانی کو کنول کہتے ہیں

اُن کی صورت نظر آئے تو غزل کہتے ہیں‘

++++++++

وہ تیری بھی تو پہلی محبت نہ تھی قتیلؔ

پھر کیا ہوا اگر وہ بھی ہرجائی بن گیا

++++++++

آیا ہی تھا ابھی مرے لب پہ وفا کا نام

کچھ دوستوں نے ہاتھ میں پتھر اٹھا لیے

++++++++

دنیا میں قتیل اس سا منافق نہیں کوئی

جو ظلم تو سہتا ہے، بغاوت نہیں کرتا

++++++++

## اعزازت
صدارتی تمغا برائے حسن کارکردگی 1994ء، آدم جی ادبی انعام، امیر خسرو ایوارڈ، نقوش ایوارڈ۔ نیز بھارت کی مگدھ یونیورسٹی کے ایک پروفیسر نے "قتیل اور ان کے ادبی کارنامے" کے عنوان سے ان پر پی ایچ ڈی کی۔ صوبہ مہاراشٹر میں ان کی دو نظمیں شامل نصاب ہیں۔ علاوہ ازیں بہاولپور یونیورسٹی کی دو طالبات نے ایم اے کے لیے ان پر مقالہ تحریر کیا۔

## فلمی نغمہ نگاری
پاکستانی فلمی موسیقی کے تاریخ ساز نغمہ نگار نے اپنے شاندار فنی سفر کا آغاز اُس وقت کیا جب پاکستان کی پہلی فلم ’’تیری یاد‘‘ ریلیز ہوئی اور اسی فلم سے ان کی نغمہ نگاری نے باضابطہ طور پر جنم لیا۔ یہ آغاز محض ایک اتفاق نہیں تھا بلکہ اردو شاعری، موسیقی اور فلمی اظہار کی دنیا میں ایک نئے دور کی ابتدا ثابت ہوا، کیونکہ انھوں نے فلمی گیت کو محض تفریحی اظہار سے نکال کر اسے ایک ادبی و جذباتی صنف کے طور پر منوایا۔ وقت کے ساتھ ساتھ قتیل کے لکھے ہوئے گیتوں کی تعداد بڑھتی گئی اور وہ اُن چند اہم ترین نغمہ نگاروں میں شمار ہونے لگے جنھوں نے اڑھائی ہزار سے زائد لازوال نغمات تخلیق کیے۔ ان کے ہر گیت میں شاعرانہ لطافت، جذبات کی تہ داری، سادگی اور دل نشینی اس طرح یکجا ہوتی تھی کہ سامعین محض موسیقی نہیں سنتے تھے بلکہ ایک مکمل جذباتی تجربہ سے گزرتے تھے۔ ان کے نغمات نے نہ صرف نئے گلوکاروں کی آواز کو مقبول بنایا بلکہ نامور موسیقاروں کی دھنوں میں بھی جان ڈال دی۔ یہ انہی کی نغمہ نگاری تھی جس نے ابتدائی پاکستانی فلموں کو موسیقی کے میدان میں ہندوستانی فلموں کا ہم پلہ بنایا۔ انھوں نے اپنے طویل کیریئر میں رومانوی، قومی، کلاسیکی، جذباتی اور مزاحیہ—تقریباً ہر طرح کے موضوعات پر گیت لکھے اور ہر میدان میں اپنی انفرادیت قائم رکھی۔ ان کی تحریروں میں جذبات کی گہرائی کے ساتھ ساتھ الفاظ کی ترتیب، صوتی آہنگ اور بامعنی پیکر تراشی نمایاں تھی، جس کے باعث ان کے نغمے دہائیوں تک مقبول رہے اور ریڈیو، اسٹیج اور ٹیلی وژن پر گونجتے رہے۔

ان کے فن کا اعتراف صرف عوامی مقبولیت تک محدود نہیں رہا بلکہ انھیں فلمی صنعت کے اعلیٰ ترین اعزازات بھی حاصل ہوئے۔ انھیں نیشنل فلم ایوارڈ سے نوازا گیا جو پاکستان کی فلمی صنعت میں بہترین کارکردگی پر دیا جاتا ہے اور یہ اس بات کا ثبوت ہے کہ ان کے گیت نہ صرف فنی طور پر بلند معیار کے حامل تھے بلکہ فلم کی کامیابی میں بھی کلیدی کردار ادا کرتے تھے۔ اس کے علاوہ انھیں دو طلائی تمغے بھی عطا کیے گئے جو کسی بھی ادبی و فنی شخصیت کے لیے غیر معمولی اعزاز ہے۔ مزید براں، مختلف فلمی اداروں اور ثقافتی تنظیموں کی جانب سے انھیں بیس سے زائد ایوارڈز بھی ملے، جن میں بہترین نغمہ نگار، بہترین شاعر، لائف ٹائم اچیومنٹ اور خصوصی اعزازات شامل تھے۔ ان ایوارڈز کی تعداد اور نوعیت اس حقیقت کی گواہ ہیں کہ ان کا فنی مقام ہمہ جہت اور عہد ساز تھا اور آج بھی ان کے تخلیق کردہ گیت پاکستانی موسیقی کی تاریخ کا لازمی حصہ سمجھے جاتے ہیں۔

## تصانیف
1۔ ہریالی

2۔ گجر

3۔ جل ترنگ

4۔ روزن

5۔ جھومر

6۔ مطربہ

7۔ چھتنار

8۔ گفتگو

9۔ پیراہن

10۔ آموختہ

11۔ ابابیل

12۔ برگد

13۔ گھنگرو

14۔ سمندر میں سیڑھی

15۔ پھوار

16۔ صنم

17۔ پرچم

18۔ انتخاب (منتخب مجموعہ)

## کلیات
* رنگ خوشبو روشنی (تین جلدیں)
## وفات
11 جولائی 2001ء کو قتیل شفائی لاہور میں وفات پاگئے اور علامہ اقبال ٹائون کے کریم بلاک کے قبرستان میں آسودۂ خاک ہوئے۔

## منسوبات
لاہور جہاں رہتے تھے وہاں سے گزرنے والی شاہراہ کو ان کے نام سے منسوب کیا گیا ہے جبکہ ہری پور میں ان کے رہائشی محلہ کا نام محلہ قتیلؔ شفائی رکھ دیا گیا۔ 

## حوالہ جات

## بیرونی روابط
* قتیل شفائی کی سوانح حیات - Urdupoetry.com
* اردوستان پر قتیل شفائی
* قتیل شفائی کی شاعری
* قتیل شفائی کی ویب گاہ

زمرہ:آدم جی ادبی اعزار کے وصول کنندگان
زمرہ:اردو شعرا
زمرہ:پاکستانی اردو شعرا
زمرہ:پاکستانی سنیما
زمرہ:پاکستانی شعرا
زمرہ:پاکستانی غنائی شعرا
زمرہ:پاکستانی نغمہ نگار
زمرہ:پی ٹی وی اعزاز یافتہ
زمرہ:ترقی پسند شاعر
زمرہ:تمغائے حسن کارکردگی وصول کنندگان
زمرہ:ضلع ہری پور کی شخصیات
زمرہ:لاہور کے مصنفین
زمرہ:لاہوری شخصیات
زمرہ:نگار اعزاز جیتنے والی شخصیات
زمرہ:ہندکو شخصیات
زمرہ:1919ء کی پیدائشیں
زمرہ:2001ء کی وفیات
زمرہ:پاکستانی مرد نغمہ نگار